Nkandla-verslag oorhaastig gedoen – SisuluMinister Lindiwe Sisulu. Foto: GCIS Lindiwe Sisulu, minister van staatsdiens en administrasie, het haar twyfel uitgespreek oor of die openbare beskermer (OB) genoeg tyd aan die verslag oor opgraderings by Nkandla spandeer het, het The Star Maandag berig. Thuli Mandonsela, die OB, het aangekondig dat sy Woensdag die finale verslag sal vrystel. Die verslag gaan hopelik lig werp op die meer as R200 miljoen wat bestee is aan opknappingswerk by pres. Jacob Zuma se private woning by Nkandla in KwaZulu-Natal. “Ek hoop Mandonsela se verslag is dan gereed,” het Sisulu gesê. “Ek hoop sy het haar ondersoek dan voltooi, want dit is ŉ grootskaalse ondersoek, en ek dink nie sy het haarself genoeg tyd gegun om dit behoorlik te doen nie.” Sisulu het met die koerant gepraat tydens ŉ verkiesingsveldtog in Sasolburg die naweek. Sy het aan die koerant gesê sy is neutraal oor enige van Mandonsela se ondersoeke. “Ons sal sien as die verslag bekendgemaak word. Ons sal konkrete bewyse moet hê voor ons dissiplinêre stappe kan neem teen beamptes wat dalk aan enige misdrywe skuldig bevind kan word,” het sy gesê. – SAPA